Diari Oficial de la Generalitat Valenciana


Sumari del DOGV 9546, del 03-03-2023 (2023/2163)

RESOLUCIÓ de 27 de febrer de 2023, del director general de l'Institut Valencià de la Joventut, per la qual es fa pública la convocatòria de la campanya «Viu la solidaritat», en la modalitat de camps de voluntariat juvenil, per a l'any 2023.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9546

Data del DOGV
:   03-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2163


Data del document
:   27-02-2023

Organisme emissor
:   Institut Valencià de la Joventut

Tipus de document
:   Resolució

Descriptors 

:   * Institut Valencià de la Joventut
    * ajuda pública

RESOLUCIÓ de 27 de febrer de 2023, del director general de l'Institut Valencià de la Joventut, per la qual es fa pública la convocatòria de la campanya «Viu la solidaritat», en la modalitat de camps de voluntariat juvenil, per a l'any 2023. [2023/2163]  
L'article 49.1.25 de l'Estatut d'Autonomia de la Comunitat Valenciana atribueix a la Generalitat la competència exclusiva en matèria de joventut.  
La Llei 15/2017, de 10 de novembre, de la Generalitat, de polítiques integrals de joventut, té com a finalitat garantir que la gent jove puga definir i construir el seu projecte vital, individual i col·lectiu, en igualtat d'oportunitats. Així mateix, aquesta regulació persegueix garantir la participació i la corresponsabilitat de les persones joves en la presa de decisions, i fomentar al màxim els espais de trobada i de debat.  
  
L'article 4 de la Llei 15/2017, de 10 de novembre assenyala que, a més dels drets reconeguts en altres normes a les persones joves, com a grup demogràfic amb necessitats específiques, se'ls reconeix el dret a l'oci i al benestar, entre altres.  
Entre les funcions atribuïdes a l'Institut Valencià de la Joventut, l'article 7 d'aquesta llei esmenta les de fomentar i donar suport al voluntariat juvenil, i potenciar l'acreditació de les habilitats i les competències adquirides en realitzar-les, posant a la seua disposició la xarxa valenciana d'oci educatiu per a la realització d'activitats d'oci educatiu, socials, culturals, esportives, mediambientals i de temps lliure que permeten el desenvolupament integral de la joventut i que eduquen en hàbits de participació i en valors de compromís i integració social.  
  
En aquesta línia, l'Institut Valencià de la Joventut organitza els camps de voluntariat juvenil, activitats juvenils en les quals un grup de joves de diferents procedències es compromet de manera voluntària i desinteressada al desenvolupament d'un projecte de treball amb contingut social en favor de la comunitat, combinat amb activitats complementàries d'animació. La realització del projecte és un mitjà per a fomentar valors de convivència, de tolerància, de participació, de solidaritat i d'aprenentatge intercultural.  
A fi d'afavorir el desenvolupament integral de la joventut i contribuir al seu respecte per la diversitat cultural, i també facilitar la seua inserció social, l'Institut Valencià de la Joventut és el responsable de l'organització de les activitats que es desenvolupen en la Comunitat Valenciana. Així mateix, l'intercanvi de places que es realitza amb altres comunitats autònomes i amb el Servei Voluntari Internacional, adscrit a l'Institut de la Joventut, permet a la joventut valenciana la participació en activitats de caràcter nacional i internacional.  
L'article 47 de la Llei 15/2017, de 10 de novembre, de la Generalitat, de polítiques integrals de joventut, recull que l'IVAJ potenciarà programes destinats a promoure i facilitar l'accés de la població juvenil a serveis i productes de caràcter cultural, esportiu, recreatiu, de consum, transport i semblants, amb la intermediació i, si escau, la concessió de determinats avantatges econòmics mitjançant l'expedició del Carnet Jove.  
En virtut de l'anterior i fent ús de les facultats que l'article 11 de l'esmentada Llei 15/2017, de 10 de novembre, confereix al director general de l'Institut Valencià de la Joventut, resolc:  
  
Fer pública la convocatòria de la campanya «Viu la solidaritat» en la modalitat de camps de voluntariat juvenil per a l'any 2023, d'acord amb les bases de l'annex I, i els models que s'inclouen com a annexos II, III i IV d'aquesta resolució.  
  
Contra aquesta resolució, que posa fi a la via administrativa, podrà interposar-se potestativament recurs de reposició davant el mateix òrgan que l'ha dictada, en el termini d'un mes comptat a partir de l'endemà de la seua publicació en el Diari Oficial de la Generalitat Valenciana, o bé, directament, recurs contenciós administratiu davant el jutjat contenciós administratiu competent, en el termini de dos mesos comptats a partir de l'endemà de la seua publicació en el DOGV. Tot això d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que les persones interessades puguen interposar qualsevol altre recurs que consideren oportú.  
  
València, 27 de febrer de 2023.- El director general de l'Institut Valencià de la Joventut: Jesús Martí Nadal.  
  
  
  
ANNEX I  
Bases de la campanya «Viu la solidaritat», en la modalitat de camps de voluntariat juvenil, per a 2023  
  
Primera. Objecte  
L'Institut Valencià de la Joventut (d'ara endavant, IVAJ) convoca places dirigides a joves per a participar en la campanya «Viu la solidaritat», en el programa de Camps de voluntariat juvenil de la Comunitat Valenciana, en les convocatòries de primavera, estiu i hivern.  
  
Segona. Places oferides  
2.1. Amb la finalitat de facilitar a les persones joves la possibilitat de participar en accions voluntàries que els permeten desenvolupar el seu compromís amb la societat, l'IVAJ convoca places en els camps de voluntariat juvenil per a dur a terme activitats dirigides a desenvolupar projectes d'interés social de diferents modalitats.  
2.2. La relació de places i projectes dels camps de voluntariat juvenil en la Comunitat Valenciana es publicarà com a mínim cinc dies abans de l'inici del procés d'inscripció en el lloc web de l'IVAJ.  
2.3. La informació relativa a places i projectes dels camps de voluntariat juvenil en altres comunitats autònomes i a l'estranger es publicarà en la web de l'IVAJ, a mesura que es dispose d'aquesta.  
  
2.4. Tota la informació indicada anteriorment estarà disponible en el web https://ivaj.gva.es/va/viu-la-solidaritat.  
  
Tercera. Serveis inclosos  
3.1. En els camps de voluntariat juvenil organitzats per la Comunitat Valenciana s'inclouen els serveis següents:  
a) Allotjament de les persones joves en instal·lacions adequades per a l'activitat.  
b) Alimentació en règim de pensió completa.  
c) Formació necessària per al correcte desenvolupament del projecte tècnic.  
d) Programa d'oci educatiu, amb activitats d'animació i de tipus cultural que es desenvolupen durant el torn.  
e) Assegurança d'accident i de responsabilitat civil.  
3.2. Els camps de voluntariat juvenil organitzats per altres comunitats autònomes i pel Servei Voluntari Internacional (d'ara endavant, SVI) es regiran per les seues pròpies normatives; en aquest cas, l'IVAJ actuarà com a enllaç entre les persones joves i la comunitat autònoma o entitat organitzadora del camp, i no serà responsable de les admissions definitives, dels canvis de dates, de les suspensions de torns, i tampoc del tipus d'allotjament, alimentació, hores de treball, organització del temps lliure ni de la devolució de la quota.  
3.3. La cobertura sanitària per malaltia comuna, i també la despesa farmacèutica, serà per compte de la persona participant.  
3.4. El transport d'incorporació als camps de voluntariat juvenil, i també el de retorn als seus domicilis, serà a càrrec de les persones participants.  
  
Quarta. Duració  
4.1. Camps a la primavera  
Els camps organitzats per la Comunitat Valenciana es realitzaran del 7 al 16 d'abril de 2023.  
4.2. Camps a l'estiu  
a) Els camps organitzats per la Comunitat Valenciana es realitzaran preferentment en els mesos de juliol i agost i tindran una duració entre 10 i 15 dies naturals, excepte en aquells casos que per les característiques pròpies de l'activitat s'aconselle una duració diferent.  
b) Els camps organitzats per altres comunitats autònomes i per l'SVI es desenvoluparan preferentment durant els mesos de juliol i agost, i la duració dependrà de la comunitat autònoma o entitat organitzadora de cada camp.  
4.3. Camps a l'hivern  
Els camps organitzats per la Comunitat Valenciana es realitzaran entre el 26 de desembre de 2023 i el 4 de gener de 2024.  
  
Cinquena. Participants  
5.1. Les persones que desitgen participar en els camps de voluntariat a l'estiu hauran de reunir les condicions següents:  
a) Complir els requisits que marque el camp de voluntariat que trien.  
b) Residir en la Comunitat Valenciana.  
c) Ser titulars d'un Carnet Jove vigent.  
d) En el cas de persones de 15 a 17 anys, adjuntar l'annex II d'autorització de menors, degudament emplenat i signat pel pare, la mare o la persona tutora, mitjançant el procediment telemàtic de l'IVAJ, https://www.gva.es/va/inicio/procedimientos'id\_proc=23800&version=amp.  
  
5.2. Les persones que desitgen participar en els camps de voluntariat a la primavera i a l'hivern, hauran de reunir les condicions següents:  
  
a) Complir els requisits que marque el camp de voluntariat que trien.  
b) Ser titulars d'un Carnet Jove vigent.  
5.3. L'edat per a participar en els camps de voluntariat juvenil organitzats en la Comunitat Valenciana estarà compresa entre els 15 i els 17 anys, i entre els 18 i els 30 anys. Les persones participants hauran de tindre complida l'edat mínima i no superar, el dia d'inici de l'activitat, l'edat màxima assenyalada en cada camp de voluntariat.  
5.4. En els camps de voluntariat juvenil organitzats en altres comunitats autònomes i per l'SVI, les edats de participació seran les que fixe la comunitat autònoma o entitat organitzadora de cada camp.  
  
  
Sisena. Compromís  
6.1. Les persones participants en els camps de voluntariat juvenil es comprometran a:  
a) Realitzar una tasca de voluntariat de forma desinteressada els dies i les hores estipulades en el projecte tècnic del camp en el qual s'inscriuen.  
b) Reunir els requisits necessaris per a dur a terme el projecte tècnic del camp de voluntariat en òptimes condicions.  
c) Col·laborar en el desenvolupament de la programació de les activitats d'animació i participar en aquestes.  
d) Contribuir a l'organització general del camp (tasques de neteja, cuina, administració i similars).  
e) Respectar les diferents creences, ideologies i diferències de totes les persones participants del camp.  
f) Romandre en el camp des de l'inici fins al final de l'activitat programada.  
g) Respectar les normes de règim intern i de convivència pròpies de cada camp, que seran entre altres les següents:  
- Acceptar les indicacions de les persones responsables de l'activitat.  
- Complir els horaris en general.  
- No utilitzar vehicles particulars durant la celebració del camp de voluntariat.  
L'incompliment, per part d'alguna persona participant, dels compromisos podrà donar lloc a la seua exclusió de l'activitat.  
  
Setena. Inscripció i pagament  
7.1. Les inscripcions es realitzaran preferentment en línia a través de la pàgina web https://ivaj.gva.es/va/viu-la-solidaritat.  
7.2. En els camps a l'estiu, per a poder realitzar la inscripció es requereix verificar la informació d'identificació i residència, per la qual cosa és necessari autoritzar la consulta.  
7.3. Així mateix, en totes les convocatòries que la modalitat siga treball amb la infància, s'haurà d'autoritzar la consulta de delictes de naturalesa sexual o presentar certificat negatiu d'aquests.  
7.4. El pagament de la quota es realitzarà en la mateixa pàgina web a través del sistema TPV.  
7.5. Realitzada la inscripció i abonada la quota, no serà possible el canvi de plaça.  
7.6. Quan la persona interessada opte per fer la inscripció de forma presencial podrà fer-ho en les seus de l'IVAJ, a València, C/ de l'Hospital 11, Alacant, Rambla Méndez Núñez 41, i Castelló de la Plana, C/ Orfebres Santalínea 2, on se'ls assistirà per una persona empleada pública, d'acord amb el que preveu l'article 12.2 de la Llei 39/2015, d'1 d'octubre, del procediment administratiu comú de les administracions públiques. Es procedirà de la mateixa manera per a fer el pagament.  
  
7.7. Terminis d'inscripció.  
a) Camps a la primavera: la inscripció podrà fer-se des de les 9 h del 6 de març, fins al 15 de març de 2023.  
b) Camps a l'estiu a Espanya: des de les 9.00 h del 20 d'abril fins al 24 de maig de 2023. Durant aquest període no es podrà reservar més d'una plaça. A partir de l'1 de juny de 2023, s'obrirà un nou període d'inscripció amb les places vacants, en el qual les persones interessades podran inscriure's en una altra activitat.  
c) Camps a l'estiu a l'estranger: el termini d'inscripció es publicarà el mes de març en la pàgina web https://ivaj.gva.es/va/viu-la-solidaritat, i també el procediment a seguir per a la inscripció.  
d) Camps a l'hivern: la inscripció es podrà realitzar des de les 9.00 h del 7 de novembre fins al 24 de novembre de 2023.  
  
Huitena. Procediment d'inscripció i documentació  
8.1. Les inscripcions de camps en la Comunitat Valenciana i en la resta de l'estat espanyol, es realitzaran a través de l'enllaç https://ivaj.gva.es/IVAJWEB/buscador\_cv'idioma=va.  
8.2. Les inscripcions de camps a l'estranger es realitzaran en l'enllaç https://ivaj.gva.es/IVAJWEB/registro\_cv\_extranjero'idioma=va.  
8.3. La persona sol·licitant disposarà de tres dies, una vegada realitzat el pagament, per a presentar la documentació requerida en cada camp.  
8.4. En les inscripcions dels camps per a joves de 15 a 17 anys, a més de realitzar-les a través de l'enllaç, hauran de remetre, mitjançant el procediment telemàtic https://www.gva.es/va/inicio/procedimientos'id\_proc=23480&version=amp, l'annex II d'autorització de menors en camps de voluntariat juvenil, degudament emplenat i signat pel pare, la mare o la persona tutora; s'hi indicarà com a sol·licitant a la persona menor d'edat.  
  
Novena. Incorporació  
9.1. Les persones participants hauran d'incorporar-se al lloc indicat el primer dia del camp, i hauran de portar DNI/passaport, targeta sanitària i qualsevol altra documentació que sol·licite la comunitat autònoma o entitat organitzadora.  
9.2. Pel que respecta als camps que es realitzen a l'estranger, la persona participant haurà de consultar, en qualsevol oficina de l'Institut Nacional de la Seguretat Social, la correspondència d'assistència sanitària amb el règim establit a Espanya. En cas que no existisca correspondència, s'haurà d'obtindre la cobertura sanitària que es necessite en aquest país.  
  
Deu. Quota  
10.1. Camps organitzats en la Comunitat Valenciana.  
10.1.1. Camps a la primavera i a l'hivern: la quota per plaça i torn és de 30 €, IVA inclòs.  
10.1.2. Camps a l'estiu: la quota per plaça i torn és de 110 €, IVA inclòs.  
10.2. L'import dels camps organitzats en altres comunitats autònomes i per l'SVI serà el que establisca la comunitat autònoma o entitat organitzadora corresponent.  
  
Onze. Renúncia de plaça i devolució de quota  
11.1. Activitats organitzades per l'IVAJ i per l'SVI.  
a) La renúncia de plaça i, en el seu cas, la sol·licitud de devolució de la quota es realitzarà sempre per escrit, utilitzant els models que s'hi adjunten (annexos III i IV), presentant-la a través del procediment telemàtic de l'IVAJ, https://www.gva.es/va/inicio/procedimientos'id\_proc=22086&version=amp; en el registre de la seu de l'IVAJ a València; en el de les unitats territorials d'Alacant i Castelló de la Plana, o en qualsevol dels llocs establits en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que es disposa en l'article 31 del Reial decret 1829/1999, de 3 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. En cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en la qual tinga entrada en el registre de l'IVAJ.  
b) La renúncia a la plaça d'un camp de voluntariat haurà de presentar-se abans de l'inici de l'activitat i no implicarà la devolució de la quota ingressada, excepte els casos especificats en la base 11.1.c) d'aquest annex I, prèvia sol·licitud de la persona interessada.  
c) L'IVAJ procedirà a la devolució del 80 per cent de la quota quan no s'utilitze el servei per causa sobrevinguda posteriorment a la formalització de la inscripció i no imputable a la persona interessada. La causa haurà d'acreditar-se mitjançant document fefaent abans del començament de l'activitat o 48 hores després. A aquest efecte, es considerarà o s'assimilaran a causa no imputable a la persona interessada en els supòsits següents:  
a) Malaltia que li impedisca l'assistència a l'activitat. En aquest cas, s'haurà d'adjuntar un certificat mèdic oficial, emplenat i signat, en el qual conste aquesta circumstància, o un informe hospitalari.  
b) Malaltia o mort d'un familiar fins a segon grau de consanguinitat o afinitat. En aquest cas, s'haurà d'adjuntar un certificat oficial degudament emplenat i signat.  
c) Altres causes de força major, degudament justificades.  
d) Queden excloses de la possibilitat de devolució:  
• Les raons que s'al·ludisquen a conseqüència dels rendiments acadèmics de les persones participants.  
• La realització de qualsevol activitat relativa al curs acadèmic.  
• La realització de pràctiques acadèmiques.  
• El gaudi de beques.  
• Els contractes laborals.  
La no incorporació a l'activitat o la renúncia a la plaça una vegada començat el camp de voluntariat suposarà la pèrdua de l'import abonat.  
  
11.2. Activitats organitzades per altres comunitats autònomes.  
Les renúncies a les places i sol·licituds de devolució de quota dels camps de voluntariat juvenil organitzats per altres comunitats autònomes es faran d'acord amb les normes establides per la comunitat autònoma corresponent.  
  
Dotze. Modificació del programa  
L'Institut Valencià de la Joventut es reserva el dret de modificar el seu programa d'activitats, i també de suspendre'n alguna, quan raons de qualsevol tipus dificulten el seu normal desenvolupament.  
  
En cas de modificació o suspensió, es comunicarà tal circumstància a les persones interessades, oferint-los una activitat alternativa entre les existents en aqueix moment o la devolució íntegra de la quota. Aquesta modificació es publicarà en la web de l'IVAJ, https://ivaj.gva.es/va/viu-la-solidaritat.  
  
Tretze. Acceptació de les bases  
La participació en aquesta convocatòria comporta l'acceptació de les bases que la regulen, i també l'autorització expressa a l'Institut Valencià de la Joventut a la difusió d'imatges i vídeos realitzats durant el desenvolupament de les activitats en el camp de voluntariat juvenil amb finalitats de difusió i coneixement del programa a nivell institucional i no comercial.